text: 'আমাদের যা সংখ্যা আছে আমরা ব্যারিকেড ভেঙে দিতে পারি', হুঙ্কার সায়ন্তন বসুর | Jugasankha
  'আমাদের যা সংখ্যা আছে আমরা ব্যারিকেড ভেঙে দিতে পারি', হুঙ্কার সায়ন্তন বসুর
  যুগশঙ্খ ডিজিটাল ডেস্ক: বিজেপির নবান্ন অভিযান ঘিরে অবরুদ্ধ গোটা শহর। বৃহস্পতিবার শহরের বিভিন্ন জায়গায় শুধু বিক্ষোভের ছবি। এবার এই অভিযান নিয়ে বক্তব্য রাখলেন, বিজেপি নেতা সায়ন্তন বসু। তিনি বলেন, "আমাদের যা সংখ্যা আছে আমরা ব্যারিকেড ভেঙে দিতে পারি। আমরা দায়িত্বপূর্ণ রাজনৈতিক দল। যারা গণতান্ত্রিক পদ্ধতিতে বিশ্বাস করি। যদি পুলিশ প্রশাসন ভদ্র আচরণ করে আমরাও করব"।
  আরও পড়ুন: রেলকর্মীদের জন্য স্পেশাল ট্রেন ঘিরে উত্তপ্ত সোনারপুর স্টেশন
  শিল্প, কর্মসংস্থান, আইনশৃঙ্খলা-সহ একাধিক দাবিতে বিজেপির যুব মোর্চার নবান্ন অভিযান কর্মসূচি। সঙ্গে রয়েছে টিটাগড়ের বিজেপি নেতা মণীশ শুক্লা খুনের ইস্যুও। নবান্ন অভিযান ঘিরে উত্তপ্ত রাজ্য রাজনীতি। এদিকে, স্যানিটাইজেশনের জন্য বৃহস্পতি ও শুক্রবার বন্ধ নবান্ন। মুকুল রায় বলেন, "বিজেপির গাড়ি বিভিন্ন জায়গায় পুলিশ আটকাচ্ছে। প্রশাসন নির্ভর হয়ে পড়েছে এই সরকার। শান্তিপূর্ণ আন্দোলনে যোগ দিতে বিজেপি কর্মীরা যাচ্ছে। আমরাও যাচ্ছি। যেখানে আটকাবে আটকে যাব।" কৈলাস বিজয়বর্গীয় বলেন, "দুর্নীতিমুক্ত করতে পুরো রাজ্য সরকারের স্যানিটাইজেশন হোক। রাজ্য সরকার ঘাবড়ে গিয়েছে। বেহালা, ভবানীপুর, ডানকুনিতে বিজেপি কর্মীদের আটকেছে পুলিশ। লাঠিচার্জ করছে। তৃণমূল কার্যকর্তাদের মতো কাজ করছে পুলিশ। তৃণমূল সরকার ঘাবড়ে গিয়েছে। গণতন্ত্র বাঁচাও, বাংলা বাঁচাওয়ের দাবিতে এই আন্দোলন চলবে।"